Kanavanippu A

Kanavanippu A on pääosin Yleisradio Oy:n käyttöön varattu kanavanippu, mutta siinä välitetään myös toimiluvalla toimivia kanavia. Siihen kuuluu 7 maksutonta televisiokanavaa ja 3 maksutonta radiokanavaa.
Nipun entisiä televisiokanavia ovat YLE Extra, YLE24, YLE TV1+, SVT Europa, BC-TV sekä SuomiTV. Entisiä radiokanavia ovat puolestaan YLE FSR+ ja Yle X3M.
Kanavanippu A kattaa B:n tavoin 99,9 prosenttia Suomen väestöstä. Kanavanipun välittää Digita käyttäen DVB-T teknologiaa UHF-taajuuksilla.

Yle TV1

Yle TV1 on nipun vanhin ja asiapitoisin kanava. Kanavan lähetykset alkoivat 1. tammikuuta 1958 nimellä Suomen Televisio. Sittemmin nimeksi vaihtui TV-ohjelma 1, ja myöhemmin YLE TV1. Kanava näkyy kanavapaikalla 1, mutta vuonna 2008 kanavaa nähtiin myös kanavapaikalla 8 YLE TV1+ -nimisenä.

Yle TV2

Yle TV2 sai alkunsa Tamvisiosta, jonka Yle osti ja sulautti itseensä. Lähetykset alkoivat vuonna 1965. Kanavan nimi oli alun perin TV-ohjelma 2, 1970-luvulta alkaen TV2 ja 2000-luvulta YLE TV2. Kanavaa nähdään kanavapaikalla 2.

MTV3

MTV3 aloitti toimintansa 1. tammikuuta 1993. Kanava toimii paikalla 3. MTV3 muuttui yleisen edun kanavaksi tammikuussa 2018.

Nelonen

Nelonen on Suomen toinen kaupallinen televisiokanava, joka aloitti vuonna 1997. Kanava toimii paikalla 4.

Yle Teema & Fem

Huhtikuusta 2017 lähtien Yle Teema ja Yle Fem ovat jakaneet yhteisen kanavapaikan 5.

AVA

AVA on suomalainen naisille suunnattu televisiokanava, joka alkoi näkyä antenni-tv-verkossa 1. helmikuuta 2012 kanavapaikalla 13.

AlfaTV

AlfaTV on suomalainen kaupallinen televisiokanava. Kanava toimii paikalla 15.

YLE24

YLE24 oli vuosina 2001–2007 toiminut uutis- ja ajankohtaiskanava, jonka lähetykset päättyivät 26. huhtikuuta 2007, ja se korvattiin YLE Extralla. Kanava toimi paikalla 8.

YLE Extra

YLE Extra toimi vain vajaan vuoden ajan, huhtikuusta 2007 vuoden 2008 tammikuun ensimmäiseen päivään asti. Kanavan ohjelmisto koostui pääasiassa vain Testikuvasta, Mielensäästäjästä ja YleX Aamusta, mutta elokuusta alkaen kanavalla nähtiin myös Wintteriä ja Extra Largea. Kanava lakkautettiin 1. tammikuuta 2008 talousvaikeuksien vuoksi. Kanava korvasi YLE24:n, ja toimi YLE24:n paikalla eli kanavapaikalla 8.

YLE TV1+

YLE TV1+ oli 1. tammikuuta 2008 YLE Extran korvannut Yle TV1:n rinnakkaiskanava, joka lähetti TV1:n ohjelmat samaan aikaan, mutta kiinnipoltetulla tekstityksellä. Yle lakkautti kanavan 4. elokuuta 2008 saadakseen olympiakisoihin paremman kuvanlaadun. Kanavaa lähetettiin paikalla 8.

BC-TV

BC-TV oli kristillinen televisiokanava. Se näkyi kanavapaikalla 15 klo 20–22 1. helmikuuta 2012 lähtien.
BC-TV -kanava lopetti 15. maaliskuuta 2012 antenni-tv-verkossa.

SVT World

SVT World oli ruotsalainen tv-kanava, joka esitti Ruotsin Yleisradion, SVT:n, ohjelmia. 1. syyskuuta 2011 alkaen kanava jakoi kanavapaikan Yle Femin kanssa. Kanava muuttui samalla maksuttomaksi.

SuomiTV

SuomiTV oli mainosrahoitteinen televisiokanava, joka näkyi kanavapaikalla 12. Se siirtyi A-kanavanippuun 10. tammikuuta 2011 oltuaan aiemmin E-kanavanipussa. Kanava toimi vuosina 2009–2012, ja sen korvasi Fox.

Fox

Fox on mainosrahoitteinen televisiokanava, joka näkyy kanavapaikalla 12. 
Kanava siirtyi kanavanippuun C 13. tammikuuta 2015.

Yle Fem

Yle Fem (aiemmin YLE FST5 ja YLE FST) oli ruotsinkielinen televisiokanava, joka esitti suomenruotsalaisille ohjelmia. Kanava oli vuosina 2001–2006 nimeltään YLE FST. Kanavaa lähetettiin kanavapaikalla 5. 1. syyskuuta 2011 alkaen kanava jakoi kanavapaikan SVT Worldin kanssa rajoitetulla näkyvyysalueella, muualla kanavalla oli oma kanavapaikka. Maaliskuusta 2012 kanava tunnettiin nimellä Yle Fem. Kanavan nimeksi tuli Yle Teema & Fem, Yle Femin ja Yle Teeman siirtyessä samalle kanavapaikalle.

Yle Teema

Yle Teema oli pääasiassa kulttuurikanava, joka aloitti toimintansa vuonna 2001. Kanava näkyi vuosina 2001-2009 kanavapaikalla 9, mutta kanava siirtyi vuoden 2009 alussa paikalle 7, Urheilukanavan siirtyessä Yle Teeman paikalle ja Livin ottaessa YLE TV1+:n kanavapaikan. Kanavan nimeksi tuli Yle Teema & Fem, Yle Femin ja Yle Teeman siirtyessä samalle kanavapaikalle 5.